
Text rozhodnutia
Súd: Krajský súd Banská Bystrica Spisová značka: 23S/39/2015 Identifikačné číslo súdneho spisu: 6015200189 Dátum vydania rozhodnutia: 17. 02. 2016 Meno a priezvisko sudcu, VSÚ: JUDr. Milan Segeč ECLI: ECLI:SK:KSBB:2016:6015200189.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v senáte zloženom z predsedu senátu JUDr. Milana Segeča a členov JUDr. Drahomíry Mikulajovej a JUDr. Petra Kvietka v právnej veci žalobcu: P. V., nar. XX.X.XXXX, trvale bytom D. XXX/XX, XXX XX R. - Y., štátny občan Slovenskej republiky, proti žalovanému: Ústredie práce, sociálnych vecí a rodiny, Špitálska 8, 812 67 Bratislava, o preskúmanie zákonnosti rozhodnutia žalovaného č. ÚPS/USI/SSVOPHN/SOC/2014/1834-0002 zo dňa 30.12.2014 takto r o z h o d o l : Krajský súd žalobu žalobcu zamieta. Žalobcovi sa náhrada trov konania nepriznáva. o d ô v o d n e n i e : Rozhodnutím prvostupňového správneho orgánu - Úradu práce, sociálnych vecí a rodiny v Lučenci zo dňa 14.11.2014 v spojení s rozhodnutím žalovaného čj. ÚPS/US1/SSVOPHN/SOC/2014/1834-0002 zo dňa 30.12.2014 bolo rozhodnuté tak, že podľa § 29 ods. 4 písm. a) zákona č. 599/2003 Z.z. o pomoci v hmotnej núdzi a o zmene a doplnení niektorých zákonov v znení neskorších predpisov a § 33 ods. 1-4 zákona č. 417/2013 Z.z. o pomoci v hmotnej núdzi a o zmene a doplnení niektorých zákonov ukladá fyzickej osobe P. V., nar. XX.X.XXXX, bytom R., D. XX povinnosť vrátiť pomoc v hmotnej núdzi poskytovanú neprávom za obdobie od 1.1.2011 do 28.2.2014 v sume 2 375,- Eur, zvýšenú o 10 % v sume 237,50 Eur, tj. v celkovej sume 2 612,50 Eur do 15 dní od uplynutia právoplatnosti rozhodnutia na účet Úradu práce, sociálnych vecí a rodiny v Lučenci. Rozhodnutie prvostupňového správneho orgánu bolo v podstate odôvodnené tým, že príjemcovi (žalobcovi) bola v období od 1.1.2011 do 28.2.2014 poskytovaná dávka v hmotnej núdzi podľa zákona NR SR č. 599/2003 Z.z. a o zmene a doplnení niektorých zákonov v znení neskorších predpisov. Prvostupňový orgán mal zistené, že príjemca je od 2.1.2012 vlastníkom osobného motorového vozidla Mercedes - Benz C220 CDI, evidenčné číslo R. XXX F. a to od 2.11. do 2.1.2012, ďalej vlastníkom osobného motorového vozidla Škoda Octavia, evidenčné číslo T Na základe údajov obchodného registra bolo ďalej zistené, že poberateľ v hmotnej núdzi je vlastníkom a konateľom spoločnosti SILVER AG, s.r.o. od 11.4.2007 v spoločnosti Termál Kriváň, s.r.o., od 6.6.2008 spoločnosti Termal Pinciná, s.r.o., od 6.6.2008 spoločnosti TERMAL Holding, s.r.o., od 26.4.2013 a v spoločnosti TERMAL reality s.r.o. od 7.5.2013. Na základe Okresnej správy Lučenec, katastrálneho odboru bolo zistené, že príjemca je vlastníkom pozemku v katastrálnej oblasti Lučenec parcela CKM č. 107/8, ostatné plochy o výmere 687 m2 , zapísaných na LV č. XXXXXX, ktorý bol nadobudnutý kúpnou zmluvou dňa 13.12.2011 uzavretou s mestom Lučenec, pričom celková kúpna cena predstavuje sumu 6 870,- Eur. Príjemca bol ďalej vlastníkom bytu č. XX nachádzajúcom sa vo vchode č. XX na V. poschodí, bytového domu so súpisným číslom XXX, T. II, R., postavený na parcele KN -C č. XXXX/X zapísaný na LV č. XXXX v katastrálnom území R., ktorý bol nadobudnutý kúpnou zmluvou zo dňa 6.12.2013, uzavretou s Z. M., nar. X.X.XXXX, pritom celková kúpna cena predstavovala sumu 7 000,- Eur, na základe notárskej zápisnice zo dňa 25.2.2014 klient uvedenú nehnuteľnosť predal za sumu 11 000,- Eur. Na základe uvedenej správy bolo rovnako zistené, že príjemca kúpnou zmluvou zo dňa 23.1.2014 nadobudol byt č. XX, nachádzajúci sa vo vchode č. X, na prízemí bytového domu so súpisným č. XXXX v M. M.R.M. v R., postavený na parcele KN - C č. XXXX/X, zapísaný na LV č. XXXX v katastrálnom území R.. Príjemca uvedené nehnuteľnosti nadobudol počas poberania pomoci v hmotnej núdzi za 18 000,- Eur. Poberateľom žiadosti neuviedol žiadne údaje o svojich majetkových a príjmových pomerov a počas poberania dávky v hmotnej núdzi neohlásil úradu zmenu svojich príjmových a majetkových pomerov. Na základe výzvy prvostupňového správneho orgánu, ktorú poberateľ prevzal 31.3.2014, dňa 7.4.2014 doručil správnemu orgánu zmluvu o pôžičke, ktorá bola uzavretá 1.1.2012, pričom poberateľ si požičal 7 000,- Eur, nie je uzavretá za konkrétnym účelom, poberateľ teda mohol uvedenú hotovosť použiť na riešenie svojej hmotnej núdze. V uvedenej zmluve poberateľ vyhlásil, že má dostatočné finančné prostriedky na úhradu eventuálnych záväzkov a že v rámci svojho výlučného vlastníctva, resp. bezpodielového spoluvlastníctva disponuje dostatočným majetkom na úhradu svojich záväzkov. Z uvedeného vyhlásenia vyplýva, že poberateľa nebolo možné považovať za osobu v hmotnej núdzi. Poberateľ mohol rovnako riešiť svoju hmotnú núdzu predajom nehnuteľného majetku, ktorého sa stal vlastníkom. Poberateľ (žalobca) bol v čase od 1.1.2011 do 28.2.2014 posudzovaný ako jednotlivec. Výška dávky určená pre jednotlivca bola v zmysle § 10 ods. 2 písm. a) zákona o pomoci v hmotnej núdzi 60,50 Eur mesačne v zmysle § 11 ods. 2 príspevok na zdravotnú starostlivosť 2,- E mesačne. Celková suma nárokov určená príjemcovi bola vo výške 62.50 Eur. Za obdobie od 1.1.2011 do 28.2.2014 bola poberateľovi vyplatená dávka v hmotnej núdzi v celkovej výške 2 375,- Eur, ktorá mu nepatrila podľa § 29 ods. 3 a § 29 ods. 4 písm. a) NR SR č. 599/2003 Z.z o pomoci v hmotnej núdzi. Účastník konania bol dostatočne upozornený na § 29 NR SR č. 599/2003 Z.z. o hmotnej núdzi a o zmene a doplnení niektorých zákonov v znení neskorších predpisov, na jeho povinnosti a následky vyplývajúce z nesplnenia si uvedených povinností, čo potvrdil svojim podpisom v žiadosti o pomoc v hmotnej núdzi v časti poučenia a v čase podania žiadosti poberateľ osobne prevzal aj osobitné poučenie, čo svojim podpisom potvrdil. Proti rozhodnutiu prvostupňového správneho orgánu podal odvolanie žalobca a na základe podaného odvolania rozhodoval druhostupňový správny orgán - žalovaný, ktorý vo výroku prvostupňového rozhodnutia zmenil len odkaz na § 29 ods. 4 písm. a) zákona č. 599/2003 Z.z. a ust. § 33 ods. 1-4 zákona č. 417/2013 Z.z. o hmotnej núdzi, nakoľko v podanej veci bola príslušnosť daná zákonom č. 417/2013 Z.z. o pomoci v hmotnej núdzi, avšak pomoc v hmotnej núdzi sa po celý čas poskytovala podľa zákona č. 599/2003 Z.z. určeného do 31.12.2013 a v zmysle § 33 ods. 1-3 o pomoci v hmotnej núdzi a nárokoch pred 1.1.2014 sa aj po decembri 2013 posudzovali podľa zákona určeného do 31.12.2013. Pokiaľ išlo o povinnosť vrátiť pomoc v hmotnej núdzi poskytovanú neprávom za obdobie od 1.1.2011 do 28.2.2014 suma 2 375,- Eur zvýšenú o 10 % v sume 237,50 Eur, tj. v celkovej sume 2 612,50 Eur, táto suma zostala nezmenená. Druhostupňový správny orgán - žalovaný obdobne ako prvostupňový správny orgán poukazoval v dôvodoch svojho rozhodnutia na to, že žalobca bol na účely pomoci v hmotnej núdzi posudzovaný ako jednotlivec. V žiadosti uviedol, že nemá žiaden príjem, auto ani nehnuteľnosti, že žije s rodičmi, je vedený v evidencii uchádzačov o zamestnanie, pri podávaní žiadosti v hmotnej núdzi dňa 3.1.2011 bol poučený povinnosťou občana v hmotnej núdzi, čo svojim podpisom na žiadosť o pomoc v hmotnej núdzi potvrdil, v uvedený deň zároveň prevzal aj osobitné poučenie o povinnostiach občana v hmotnej núdzi a o následkoch vyplývajúcich z ich porušenia, čo taktiež potvrdil svojim podpisom. Na základe uvedených skutočností mu rozhodnutím č. A/2011/00269/01/KAT zo dňa 7.7.2011 bola priznaná dávka a príspevky v sume 62,50 Eur od 1.1.2011. Prvostupňový orgán mal zistené, že účastník konania je konateľom a spoločníkom spoločnosti TERMAL Holding s.r.o. od 26.4.2013 s vkladom 4 255,- Eur, TERMAL reality s.r.o, od 7.5.2013 s vkladom 4 250,- Eur, TERMAL Kriváň, s.r.o. od 6.6.2008 s vkladom 996,- Eur, od 19.4.2013, TERMAL Pincina s.r.o. od 6.6.2008 s vkladom 996,- Eur, od 19.4.2013, Silver AG s.r.o., od 11.4.2007 s vkladom 996,- Eur od 19.4.2013. Žalovaný taktiež poukazoval na vlastníctvo žalobcu 2 motorových vozidiel, vlastníctvo nehnuteľností v katastrálnom území R., parcela CKM č. XXX/XXXX zapísaná na LV č. XXXXX, ďalej na vlastníctvo bytu č. XX vo vchode č. XX na V. poschodí bytového domu so súpisným číslom XXX T. II, R., ďalej na vlastníctvo bytu č. XX nachádzajúce sa vo vchode č. X na území bytového domu so súpisným č. XXXX vo štvrti M.R. M. v R.. Skutočnosti, že žalobca je spoločníkom a konateľom viacerých spoločností, nadobudnutie 2 motorových vozidiel a 3 nehnuteľností počas poskytovania pomoci v hmotnej núdzi žalobca prvostupňovému správnemu orgánu neoznámil a ten ich vyhodnotil ako nesplnenie oznamovacej povinnosti podľa § 29 ods. 1 a 3 zákona č. 599/2003 Z.z. Žalovaný orgán považoval predložené zmluvy o pôžičke za právne irelevantné, nakoľko rozhodujúcou skutočnosťou je v tomto prípade majetok, ten účastník konania nadobudol počas poskytovania pomoci v hmotnej núdzi. V tomto období bol vlastníkom viacerých nehnuteľností, ktoré využíval na primerané trvalé bývanie a v súlade s § 8 ods. 1, 2 a 3 zákona č. 599/2003 Z.z. sa považuje za nehnuteľný majetok, ktoré prenájmom alebo predajom si môže zabezpečiť základné životné podmienky a pomôcť si v hmotnej núdzi. Bol vlastníkom viacerých motorových vozidiel, ktoré nevyužíval na prepravu z dôvodu ťažkého zdravotného postihnutia. Zákon č. 599/2003 Z.z. hovorí o motorovom vozidle, teda vlastníctvo viacerých motorových vozidiel, bez ohľadu na ich hodnotu je potrebné považovať za majetok. Ďalej uviedol, že ani jedno z vozidiel nebolo staršie ako 10 rokov. Prepravovanie starej matky, ktorá je občanom s ťažkým zdravotným postihnutím, nie je možné akceptovať, nakoľko nejde o spoločne posudzovanú osobu. Počas celej doby poskytovania pomoci v hmotnej núdzi bol spoločníkom a konateľom viacerých spoločností, z ktorých príjem nepreukazoval a v roku 2013 bolo zákonom č. 599/2003 Z.z. vylúčené z poskytovania pomoci v hmotnej núdzi takýmto spôsobom. Vzhľadom na uvedené skutočnosti podľa § 8 ods. 1,2 a 3 písm. a) zákona č. 599/2003 Z.z. o pomoci v hmotnej núdzi nebolo možné účastníka konania považovať za občana v hmotnej núdzi, nakoľko si svojim majetkom mohol zabezpečiť základné životné podmienky a pomôcky v hmotnej núdzi. Povinnosť účastníkov konania bolo postupovať v zmysle § 29 ods. 1 a 3 zákona č. 599/2003 Z.z. je jednoznačne daná, teda má úradu oznámiť rozhodné skutočnosti na nárok na dávku a príspevok (majetok hnuteľný i nehnuteľný, príjem z činnosti v spoločnostiach, ktorých je konateľom a spoločníkom), čo neurobil a spôsobil vyplatenie dávky neprávom. Z uvedených dôvodov prvostupňový správny orgán postupoval správne, keď uložil povinnosť vrátiť dávku a príspevky vyplatené neprávom za obdobie od 1.1.2011 do 28.2.2014 v sume 2 375,- Eur zvýšené o 10 % v sume 237,50 Eur, tj. v celkovej sume 2 612,50 Eur, do 15 dní od právoplatnosti rozhodnutia na účet prvostupňového správneho orgánu, avšak vo výroku rozhodnutia neuviedol všetky právne predpisy vzťahujúce sa na danú vec. Proti rozhodnutiu žalovaného podal žalobu žalobca, v ktorej navrhoval napadnuté rozhodnutie žalovaného č. ÚPS/USI/SSVOPHN/SOC/2014/1834-002 zo dňa 30.12.2014 zrušiť a vec vrátiť na prejednanie a rozhodnutie veci. Žaloba bola v podstate odôvodnená tým, že pokiaľ dňa 2.1.2012 nadobudol motorové vozidlo MERCEDES- BENZ C220CDI EČ: EC-XXBL, nadobudol ho bezplatne, nakoľko sa jednalo o odpísané motorové vozidlo, ktoré mu darovala jeho matka. Išlo o vozidlo, ktoré bolo vo veľmi zlom technickom stave. Správny orgán nebral do úvahy stanovenie § 8 ods. 3 písm. g) bodu 1 a bodu 2 zákona č. 599/2003 Z.z., pričom sa nevysporiadal ani s predloženým dôkazom, preukaz ZŤP Z. V., že predmetné motorové vozidlo (pokiaľ je aspoň jedno pojazdné) využíva na prepravu starej mamy Z. V., nar. XX.X.XXXX, ktorá je imobilná a je osoba ťažko zdravotne postihnutá. Takisto sa správny orgán nezaoberal tým, či bola hodnota predmetných vozidiel v čase právnej skutočnosti vyššia alebo nižšia ako 35-násobok sumy životného minima. Pozemok parcela CKM č. XXX/X zapísaný na LV č. XXXXX nadobudol za cudzie zdroje a to pôžičku. Zmluva o pôžičke bola predložená na podpis zo strany veriteľa, pričom zročnosť pôžičky bola dohodnutá na 10 rokov. Splatnosť bola 10 rokov ( o čom sa správny orgán nezmieňuje) tak predpokladal, že ak by ju nevedel za 10 rokov splatiť, predmetný pozemok by musel predať. Správny orgán rozhodoval v rozpore s ust. § 8 ods. 3 písm. b) zákona č. 599/2003 Z.z. Správny orgán účelovo zavádza vo svojom rozhodnutí, keď „vytrhuje z kontextu“, že byt č. XX vo vchode č. XX na V. poschodí bytového domu súpisné č. XXX, postavený na parcele CKM č. XXXX/X evidovaný LV č. XXXX v katastrálnom území R. kúpil za 7000,- Eur a predal za 11 000,- Eur. Pozabudol správny orgán na to, že musel za sprostredkovanie predaja zaplatiť realitnej kancelárii odmenu 4 000,- Eur. Predajom tohto bytu a nadobudnutím bytu č. XX vo vchode č. XX na prízemí bytového domu súpisné č. XXXX v R. postavený na parcele KNC XXXX/X, evidovaný na LV č. XXXX len zmenil existujúci byt za druhý, de facto došlo len k zámene bytov. Správny orgán tu takisto konal v rozpore s ust. § 8 ods. 3 písm. a) zákona č. 599/2003 Z.z. Ani v jednej spoločnosti nemá uzatvorenú žiadnu pracovnoprávnu zmluvu, ani s jednou spoločnosťou nebola uzavretá zmluva o výkone funkcie konateľa, na základe ktorej by mu bola vyplácaná akákoľvek odmena. Predmetné spoločnosti nedosahujú žiadne zisky, preto nebolo možné ani podieľať sa na zisku. Správny orgán sa nezaoberal hodnotou ani výškou imania v spoločnostiach, nemohlo teda dôjsť k reálnemu skutkovému zisteniu stavu veci. Tvrdením správneho orgánu, že mohol príjem zvýšiť odpredajom obchodných podielov je výlučne účelové. Správny orgán absolútne nezisťoval, či obchodný podiel s.r.o., ktorá je bezmajetná, má nejakú hodnotu alebo nie. V predmetnej veci nebolo bez akýchkoľvek pochybnosti preukázané naplnenie ust. § 29 ods. 4 písm. a) zákona. Správny orgán sa vo svojom rozhodnutí naplneniu týchto podmienok vôbec nezaoberal a v rozhodnutí neuviedol, na ako základe dospel k záveru, že vedel alebo musel z okolností predpokladať, že sa mu príspevky vyplatili neoprávnene alebo vo vyššej sume ako mu patrili. V tejto časti je rozhodnutie nepreskúmateľné pre nedostatok dôvodov. V tejto súvislosti poukazoval na rozhodnutie Najvyššieho súd SR č. 9Sžso 9/2011 zo dňa 31.1.2012. Zo strany správneho orgánu úplne absentuje znalecké dokazovanie, ktoré je predmetom k zisteniu skutkového stavu veci, pričom správny orgán ani nevykonal obhliadku motorových vozidiel a ani nenariadil znalecké dokazovanie, aby dospel k ustáleniu hodnoty veci. Správny orgán aplikoval zákon č. 599/2003 Z.z v rozpore so správnymi skutočnosťami, vo výrokovej časti ukladá vrátiť dávku už od 1.1.2011, pričom prvá právna skutočnosť nastala 13.12.2011, keď za požičané prostriedky nadobudol pozemok, hoci aj táto právna skutočnosť je expressis verbis vymedzená v § 3 ods. 3 písm. a) zákona. Nikto ho nepoučil o tom, čo tvrdí správny orgán. Pamätá si akurát, že mu správny orgán dal podpísať kópiu papierov bez akéhokoľvek výkladu. Prvostupňový správny orgán dokonca pri vydávaní rozhodnutia aplikoval nesprávnu právnu normu a to zákon č. 417/2013 Z.z. Na pojednávaní dňa 17.2.2016 zástupca žalobcu k veci ďalej uviedol, že pokiaľ ide o byt, pozemok, osobné motorové vozidlá, vzhľadom k tomu, že išlo o osobu, ktorá žila s ďalšou osobou, nebol žalobca povinný tieto nehnuteľnosti predávať. Žalobca sa musel starať o osobu, ktorá bola imobilná. V súvislosti s osobným motorovým vozidlom sa vyžaduje, aby bola zisťovaná hodnota a aby táto hodnota bola vyššia ako 35-násobok sumy životného minima. V spoločnosti, v ktorých bol žalobca konateľ, resp. spoločníkom, neboli platiteľmi DPH, takže neprichádzalo do úvahy odpredaj týchto spoločností, prípadne podielov. Žalobca bol účastníkom v spoločnostiach v rozsahu 15 %. Jednalo sa o maloobchod s hodinovým tovarom. Auto bolo vyrobené v roku 2008, predané bolo v roku 2012, išlo o 4-ročné auto. K žalobe žalobcu podal vyjadrenie žalovaný, v ktorom poukazoval na to, že k námietkam žalobcu v žalobe sa už vyjadrovali v samotnom rozhodnutí a boli zdôvodnené aj právne predpisy, podľa ktorých sa rozhodovalo. Žalovaný vo vyjadrení zdôraznil, že žalobca bol na účely pomoci v hmotnej núdzi posudzovaný ako jednotlivec, v žiadosti uviedol, že nemá žiaden príjem, auto ani nehnuteľnosti, že žije s rodičmi, je vedený v evidencii uchádzačov o zamestnanie. Pri podávaní žiadosti o pomoc v hmotnej núdzi dňa 3.1.2011 bol poučený o povinnosti občana v hmotnej núdzi, čo potvrdil svojim podpisom na žiadosti o pomoc v hmotnej núdzi, v uvedený deň zároveň prevzal aj osobitné poučenie o povinnostiach občana v hmotnej núdzi a o následkoch vyplývajúcich z ich porušenia, čo taktiež potvrdil svojim podpisom. V žiadosti o pomoc v hmotnej núdzi neuviedol, že je konateľom vo viacerých spoločnostiach, že je vlastníkom 2 osobných motorových vozidiel, že vlastníkom nehnuteľnosti - pozemku, bytu č. XX, bytu č. XX, zmluvy o pôžičke, ktoré boli uzavreté s bratom J.. Bc. C. V. považovali za účelové zákon hovorí o vlastníctve motorového vozidla a nie vlastníctve viacerých motorových vozidiel. Prepravovanie starej matky nemožno akceptovať, nakoľko nejde o spoločne posudzovanú osobu. Žalobca si nesplnil svoju oznamovaciu povinnosť v zmysle § 29 zákona č. 599/2003 Z.z.. Druhostupňový správny orgán príslušnosť na rozhodovanie o veci správne posudzoval podľa zákona č. 417/2003 Z.z. avšak pomoc v hmotnej núdzi bola posudzovaná podľa predchádzajúceho zákona č. 599/2003 Z.z. Zástupca žalovaného na pojednávaní k veci uviedol, že pokiaľ ide o požiadavku žalobcu, aby boli v obchodnom registri zisťované údaje ohľadom majetku, keď je poskytnutá pomoc v hmotnej núdzi, takýto postup vylúčil. V čase keď si žalobca podával žiadosť bedákal, že nemá žiadne prostriedky a už v tom čase bol konateľom 3 s.r.o. Toto žalobca zamlčal aj v čase podpisovania vyhlásenia 3.11.2011. Žalobca bol vlastníkom 2 motorových vozidiel. Žalobca bol poučený o dôsledkoch uvádzania nepravdivých údajov. V priebehu poskytovania príspevku v hmotnej núdzi začal žalobca hromadiť majetok. Žalobca ďalej obchodoval s bytmi, čo tiež neoznámil. Zo strany žalobcu došlo k porušeniu predpisov v zmysle zákona 599/2003 Z.z. Krajský súd preskúmal žalobou napadnuté rozhodnutie a postup správneho orgánu podľa druhej hlavy piatej časti O.s.p. a po preskúmaní veci a postupu dospel k záveru, že rozhodnutie žalovaného je v súlade so zákonom a preto žalobu žalobcu podľa § 250j ods. 1 zamietol. V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutia a postupov orgánov verejnej správy. Podľa ust. druhej hlavy piatej časti O.s.p. sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu a žiada, aby sú preskúmal zákonnosť tohto rozhodnutia a postupu. Dňa 3.1.2011 požiadal žalobca o poskytnutie pomoci v hmotnej núdzi ako jednotlivec. V žiadosti uviedol, že nemá žiaden príjem, auto ani nehnuteľnosti, žije s rodičmi, je vedený v evidencii uchádzačov o zamestnanie. V súvislosti s uvedenou žiadosťou žalobcu bola žalobcovi poskytnutá dávka v hmotnej núdzi za obdobie od 1.1.2011 do 28.2.2014 v celkovej sume 2 375,- Eur (62,- Eur mesačne) podľa zákona č. 599/2003 Z.z. o pomoci v hmotnej núdzi v znení neskorších predpisov. Podľa § 8 ods. 1 zákona Národnej rady SR č. 599/2003 Z.z. o pomoci v hmotnej núdzi občan v hmotnej núdzi a fyzické osoby, ktoré sa s občanom v hmotnej núdzi spoločne posudzujú, sa nepovažujú za občana v hmotnej núdzi, ani keď ich príjem nedosahuje životné minimum ustanovené osobitným predpisom, ak si svojim majetkom môžu zabezpečiť základné životné podmienky a pomôcť v hmotnej núdzi. Podľa § 8 ods. 2 cit. zákona majetok podľa tohto zákona sa považujú hnuteľné veci a nehnuteľné veci, ak to ich povaha pripúšťa, práva alebo iné majetkové hodnoty. Podľa § 8 ods. 3 cit. zákona občan v hmotnej núdzi a fyzická osoba, ktorá sa s občanom v hmotnej núdzi spoločne posudzujú, si majú pomôcť v hmotnej núdzi užívaním vlastného majetku, správou vlastného majetku, predajom vlastného majetku. Podľa § 8 ods. 3 písm. d) cit. zákona od občana a fyzických osôb, ktoré s občanom spoločne posudzujú nemožno požadovať predaj alebo prenájom osobného motorového vozidla, ktoré sú držiteľom alebo vlastníkom a využívajú ho na individuálnu prepravu z dôvodu ťažkého zdravotného postihnutia, alebo jeho hodnota podľa znaleckého posudku nie je vyššia ako 35-násobok sumy životného minima. Podľa § 29 ods. 3 cit. zákona občan v hmotnej núdzi, ktorému sa vypláca dávka a príspevky, je povinný úradu v lehote do 8 dní oznámiť výšku svojich príjmov a hodnotu majetku, ohlásiť zmeny v ich výške, ako aj zmeny v rodinných pomeroch a majetkových pomeroch, ktoré sú rozhodujúce na určenie výšky dávky a príspevkov. Podľa § 29 ods. 4 písm. a) cit. zákona je občan v hmotnej núdzi povinný vrátiť dávku a príspevky alebo ich časť zvýšené o 10 % odo dňa, od ktorého nepatrí vôbec, alebo vo výške, v akej sa vyplácali, ak nesplnil niektoré jemu uložené povinnosti a prijímal dávku alebo príspevky alebo ich časť, hoci vedel a musel z okolností predpokladať, že sa vyplácajú neprávom alebo vo vyššej sume, než patrili. Z § 1 zákona č. 599/2003 Z.z. o pomoci v hmotnej núdzi vyplýva, že zákon o hmotnej núdzi upravuje právne vzťahy pri posudzovaní hmotnej núdze občana a poskytovaní dávky v hmotnej núdzi a príspevkov k dávke, ktorých cieľom je spolu s jeho príjmami zabezpečiť základné životné podmienky a pomoc v hmotnej núdzi s prispením aktívnej účasti občana a fyzických osôb, ktoré sa s občanom spoločne posudzujú. Základné životné podmienky na účely tohto zákona sú jedno teplé jedlo denne, nevyhnutné ošatenie a prístrešie. Hmotná núdza je stav, keď príjem občana a fyzických osôb, ktoré s občanom spoločne posudzujú nedosahuje životné minimum a občan a fyzické osoby, ktoré sa s občanom spoločne posudzujú, si príjem nemôžu zabezpečiť alebo zvýšiť vlastným pričinením (§ 2 zákona č. 599/2003 Z.z.). Za vlastné pričinenie zabezpečenia príjmu alebo zvýšenia príjmu na účely posudzovania v hmotnej núdzi, zabezpečenia základných životných podmienok a pomoci v hmotnej núdzi sa považuje najmä vlastná práca, užívanie vlastného majetku podľa § 8 a uplatnenie zákonných nárokov podľa § 9 ods. 2 (§ 5 zákona č. 599/2003Z.z. o hmotnej núdzi). Zo správneho spisu mal súd preukázané, že žalobca bol pre účely pomoci v hmotnej núdzi posudzovaný ako jednotlivec. Zo správneho spisu ďalej súd zistil, že žalobca je konateľom a spoločníkom spoločnosti TERMAL Holding s.r.o., od 26.4.2013 s vkladom 4 250.- Eur, TERMAL Reality s.r.o. od 7.5.2013 s vkladom 4 250,- Eur, TERMAL Kriváň s.r.o. od 9.6.2008 s vkladom 996,- Eur, TERMAL Pincina s.r.o. od 6.6.2008 s vkladom 996,- Eur, Silver Pincina s.r.o. od 11.4.2007 s.r. o. s vkladom 996,- Eur. Dávka o hmotnej núdzi bola žalobcovi poskytnutá od 1.1.2011, hoci už v tomto čase bol žalobca konateľom a spoločníkom uvedených spoločností, resp. konateľom a spoločníkom spoločnosti sa stal v roku 2013. O poskytovaní príspevku v hmotnej núdzi bolo rozhodované 7.1.2011. Žalobca bol od 2.1.2012 vlastníkom osobného motorového vozidla MERCEDES-BENZ C220CDI, EČ: LC XXX BL (od 2.7.2008 do 2.1.2012 bola držiteľom motorového vozidla spoločnosť Silver - AG s.r.o., ktorej spoločníkom a konateľom bol žalobca). Od 2.1.2012 bol žalobca držiteľom motorového vozidla Škoda Octavia EČ R. XXX A. (od 26.8.2008 do 2.1.2012 bola držiteľkou tohto vozidla M. V. - TERMAL). Vozidlo nevyužívala na individuálnu prepravu z dôvodu ťažkého zdravotného postihnutia. V čase, keď žalobca požiadal o dávku v hmotnej núdzi, už bol žalobca držiteľom motorového vozidla a v priebehu ďalšieho obdobia, v čase poberania dávok v hmotnej núdzi bol dokonca držiteľom 2 motorových vozidiel. Žalobca tieto skutočnosti v čase podania žiadosti o poskytnutie dávky v hmotnej núdzi zamlčal a v čase poberania dávok hmotnej núdzi neohlásil hodnotu svojho majetku v zmysle § 29 ods. 3 zákona č. 599/2003 Z.z. o pomoci v hmotnej núdzi. Žalobca v čase poberania dávok v hmotnej núdzi bol vlastníkom viacerých nehnuteľností, a to: pozemku v katastrálnom území R., parcela CKN č. XXX/X zapísané na LV č. XXXXXX, ktorý žalobca nadobudol kúpnou zmluvou uzatvorenou s mestom R. dňa 3.12.2011, pričom celková kúpna cena predstavovala 6 870,- Eur. Uvedenú sumu mal uhradiť podľa kúpnej zmluvy v lehote 14 dní od podpisu, tj. 27.12.2011. Žalobca bol ďalej vlastníkom bytu č. XX vchod č. XX na M.. poschodí bytového domu so súpisným číslom XXX T. II, R. postavený na parcele KN - C č. XXXX/X zapísané na LV č. XXXX v katastrálnom území R., ktorý nadobudol kúpnou zmluvou zo dňa 6.12.2013, pričom celková kúpna cena predstavovala sumu 7 000,- Eur, z notárskej zápisnice zo dňa 25.2.2014 bolo preukázané, že účastník konania túto nehnuteľnosť (byt) predal za 11 000,- Eur a v tento deň mu bola aj táto suma vyplatená. Žalobca bol ďalej vlastníkom bytu č. 25 nachádzajúci sa vo vchode č. X, na prízemí bytového domu so súpisným č. XXXX v M. M. R. M., postavený na parcele KN - C č. XXXX/X, zapísaný na LV č. X XXX, ktorý žalobca nadobudol kúpou dňa 23.1.2014 za 18 000,- Eur, pričom sumu 17 800,- Eur vložil v tento deň v hotovosti na účet predávajúceho a 200,- Eur v hotovosti do rúk predávajúceho pri podpise zmluvy. Byt č. XX nadobudol žalobca zmluvou zo dňa 6.12.2013, pričom kúpna cena predstavovala sumu 7 000,- Eur, z notárskej zápisnice zo dňa 25.2.2014 bolo preukázané, že žalobca túto nehnuteľnosť (byt) predal za 11 000,- Eur a v tento deň mu bola táto suma aj vyplatená. Z dátumu kúpy bytu č. XX (6.12.2013 ) a z dátumu predaja predmetného bytu (25.2.2014) je zrejmé, že už v čase kúpy bytu dňa 6.12.2013 musel mať žalobca prostriedky, ktoré vyplatil v súvislosti s touto kúpnou zmluvou a nebol odkázaný na prostriedky, ktoré získal predajom tohto bytu (25.2.2014) za 11 000,- Eur. Ďalší byt č. 25 nachádzajúci sa v obchode č. X na prízemí bytového domu so súpisným č. XXXX v štvrti M. R. M. v R. postavený na parcele KN č. XXXX/X, zapísaný na LV č. XXXX nadobudol žalobca kúpou 23.1.2014 za 18 000,- Eur, pričom sumu 17 800,- Eur vložil v tento deň v hotovosti na účet predávajúceho a 200,- Eur v hotovosti do rúk predávajúceho pri podpise tejto zmluvy. Aj spomínaný byt č. XX nadobudol žalobca ešte pred predajom bytu č. XX, nakoľko byt č. XX bol nadobudnutý 23.1.2014, a byt č. XX bol predaný až neskôr 25.2.2014. Kúpa a predaj predmetných bytov nasvedčuje tiež tomu, že žalobca musel mať dostatok finančných prostriedkov a nebol odkázaný ani na pomoc v hmotnej núdzi. Žalobca si ani pri obchodovaní s bytmi nesplnil svoju ohlasovaciu povinnosť v zmysle § 29 ods. 3 zákona č. 599/2003 Z.z. o pomoci v hmotnej núdzi, neohlásil výšku svojich príjmov a hodnotu majetku a zmeny majetkových pomerov, ktoré sú rozhodujúce pre určenie výšky dávky a príspevkov. Žalobca je aj vlastníkom pozemku v katastrálnom území Lučenec parcela CKN č. XXX/X, ostatné plochy o výmere 687 m2 napísaný na LV č. XXXXX, ktorý nadobudol kúpnou zmluvou zo dňa 13.12.2011 uzavretou s Mestom R., pričom celková kúpna cena predstavuje sumu 6 870,- Eur. Žalobca si taktiež aj v tomto prípade nesplnil svoju ohlasovaciu povinnosť v zmysle § 29 ods. 3 zákona č. 599/2003 Z.z. o pomoci v hmotnej núdzi. Žalobca bol upozornený v zmysle § 29 zákona č. 599/2003 Z.z. o pomoci v hmotnej núdzi na jeho povinnosť a následky vyplývajúce z nesplnenia si povinnosti, čo potvrdil aj svojim podpisom v žiadosti o pomoc v hmotnej núdzi a okrem toho žalobca prebral aj osobitné poučenie, čo taktiež potvrdil svojim podpisom. Vzhľadom k uvedeným skutočnostiam súd neuveril žalobcovi, že nebol riadne poučený o dôsledkoch nesplnenia si ohlasovacej povinnosti a aj pokiaľ ide o pôžičku uzavretú dňa 1.1.2012, ktorou si žalobca mal požičať 7 000,- Eur, zo zmluvy o pôžičke vyplýva, že žalobca sám vyhlásil, že má dostatočné finančné prostriedky na úhradu svojich eventuálnych záväzkov a že v rámci svojho bezpodielového spoluvlastníctva disponuje dostatočných majetkom na úhradu svojich záväzkov. K žalobným námietkam žalobcu v žalobe súd poukazuje na to, že žalobca bol pre účely pomoci hmotnej núdzi posudzovaný ako jednotlivec a nie ako spoločne posudzovaná osoba, preto aj ust. § 8 zákona č. 599/2003 Z.z. nemožno vykladať tým spôsobom ako to urobil žalobca. Žalobca nebol vlastníkom, resp. držiteľom jedného motorového vozidla ale bol držiteľom viacerých motorových vozidiel, vozidlá neboli staršie ako 10 rokov, nebolo potrebné aby kvôli tomu správny orgán nariaďoval znalecké dokazovanie. Pokiaľ žalobca poukazoval na to, že osobné motorové vozidlo používa aj na prepravu starej matky, ktorá je ťažko postihnutá osoba, nemožno na to prihliadať, pretože nejde o spoločne posudzovanú osobu. Obchody, ktoré žalobca realizoval v čase poberania príspevku v hmotnej núdzi s bytmi a obchod s ďalšou nehnuteľnosťou nenasvedčuje tomu, že by žalobca bol v hmotnej núdzi. Žalobca mal dostatok finančných prostriedkov na to, aby si zabezpečil základné životné podmienky využívaním vlastného majetku. Druhostupňový správny orgán - žalovaný vo svojom rozhodnutí napravil procesné pochybenie, ktorého sa dopustil prvostupňový správny orgán, keď žalovaný správne odkázal na zákon č. 599/2003 Z.z. o pomoci v hmotnej núdzi, keďže v súvislosti s § 33 ods. 1-4 zákona č. 417/2003 Z.z. o nárokoch pred 1.januárom 2013 a aj po decembri 2013 sa rozhoduje podľa zákona účinného do 31.decembra 2013, preto žalovaný správne odkázal na § 29 ods. 4 písm. a) zákona č. 599/2003 Z.z. o pomoci v hmotnej núdzi a na § 33 ods. 1-4 zákona č. 417/2013 Z.z. o pomoci v hmotnej núdzi. Vzhľadom k tomu, že u žalobcu neboli splnené podmienky pre poskytnutie pomoci v hmotnej núdzi, žalobca si nesplnil svoju ohlasovaciu povinnosť v zmysle § 29 ods. 3 zákona č. 599/2003 Z.z., správne orgány postupovali v súlade so zákonom, keď v zmysle § 29 ods. 4 písm. a) zákona č. 599/2003 Z.z. o hmotnej núdzi uložili žalobcovi vrátiť neprávom vyplácané dávky. Z uvedených dôvodov krajský súd preto žalobu žalobcu zamietol. Súd nepriznal žalobcovi náhradu trov konania, pretože žalobca bol v konaní neúspešný. Rozhodnutie o trovách konania je v súlade s § 250k ods. 1 O.s.p. Rozhodnutie bolo prijaté pomerom hlasov 3:0. Rozhodnutie bolo prijaté pomerom hlasov 3:0. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6015200189.1 (dáta aktuálne k 12. 11. 2026). Záväzné je znenie zverejnené súdom.




